# **Соопштение за јавност**

Агенцијата за аудио и аудиовизуелни медиумски услуги на 1 декември ги повика медиумите и медиумските работници, при известувањето за случајот поврзан со исчезнатото малолетно девојче од Скопје, да се придржуваат до највисоките професионални стандарди и етички вредности.

Во соопштението беше посочено, при објавување на содржините задолжително да се користат точни и проверени информации и да се користат кредибилни извори со цел да не се подгрева ситуацијата дополнително и да не се предизвикува страв и паника кај јавноста. Новинарите треба да бидат особено внимателни при преземање објави од социјални мрежи како и од други извори чија веродостојност не може да се утврди.

Професионалната одговорност на медиумите подразбира и почитување на личната болка на семејството, поради што личните и семејните детали треба да се изнесуваат особено внимателно, со почитување на приватноста и достоинството и без сензационализам.

**Справувањето со говорот на омраза во фокусот на четвртиот јавен состанок на АВМУ**



На барање на националните терестријални телевизии Канал 5 и Телма, на состанокот се отвори дебата за справувањето со говорот на омраза во медиумите и во онлајн просторот. Беа споделени мислења и ставови од неколку чинителите во медиумската фела, а општата констатација е дека треба да се работи на спречување на говорот на омраза кој е присутен во сите сфери на општественото живеење, вклучително и во медиумите, а посебно на интернет порталите, платформите за споделување на видеа и услуги како YouTube и други платформи каде се креираат содржини без уредничка одговорност и филтрирање на објавената содржина. Сите присутни се согласија дека треба да продолжи заложбата за превенција на вакви дејствија, а институциите да воспостават систем за навремено реагирање за сите случаи каде ќе се забележи содржина со говор на омраза во интернет просторот.

На состанокот беа споделени и заклучоци од последниот состанок на Мрежата за борба против говор на омраза во медиумите, чија членка е и Агенцијата. Меѓу другото, договорено е на почетокот на 2024 година да се потпише Меморандумот на Мрежата со кој ќе се операционализираат активностите во наредниот период, за да се искористи периодот пред изборниот процес кога најчесто е евидентиран потпалувачки говор во медиумите и на социјалните мрежи. Од Секретаријатот на Владата најавено е дека активностите на Мрежата се влезени во новата Стратегија за периодот 2024-2028 година и во неа се предвидени финансиски средства кои можат да се искористат за поддршка на работата на Мрежата.

Агенцијата за аудио и аудиовизуелни медиумски услуги на 21 декември го одржа последниот јавен состанок за оваа година, на кој директорот д-р Зоран Трајчевски направи пресек на реализираните активности согласно Годишната програма за работа во изминатите три месеци.

Присутните имаа можност да слушнат за активностите поврзани со спроведените надзори врз радиодифузерите, операторите на јавни електронски комуникациски мрежи, издавачите на печатени медиуми, давателите на АВМУ по барање, изречените мерки јавна опомена, активностите на полето на меѓународната соработка.

**Декември 2023 Бр.12**

**Надзори врз радиодифузери**

За законските обврски коишто се однесуваат на објава на импресум, информации коишто треба да се направат достапни до корисниците, обврските за идентификација на радиодифузер, употреба на јазикот во програмите, емитување најмалку 4 часа дневно програма на радио, правилата за емитување аудио комерцијални комуникации, обезбедување квизови или други облици на наградно учествување, користење телефонски услуги со дадена вредност и телефонско гласање и емитување игри на среќа, редовен програмски и административен надзор е извршен врз рaдијата Марија Благовест, Студент ФМ, УГД ФМ и УКЛО ФМ. При надзорите не беа констатирани прекршувања на обврските од ЗААВМУ и Законот за медиуми.

Спроведени се контролни програмски надзори врз ТВ Алсат-М, ТВ Сител, ТВ Плус, МРТ 4, МРТ 3, МРТ 5, Скај радио и Спортско радио ЕФ-ЕМ 90.30 за да утврди дали радиодифузерите постапиле по Решениjата за преземање меркa јавна опомена, упатени за различни законски одредби. Со надзорот беше констатирано дека радиодифузерите во целост постапиле согласно ЗААВМУ.

Вонреден административен надзор за исполнувањето на обврските од членот 62 став 6 од ЗААВМУ и членовите 9 и 21 од Правилникот за минимални технички, просторни, финансиски и кадровски услови за добивање дозвола за радио и телевизиско емитување е извршен врз радијата Јон, Радио 99, Галакси-2002, Импулс, ЛА Коста, Зора, Еко радио, Лајф, радио 106, Голди, Медисон, Скај радио и телевизиите Шутел, Клан Мацедониа, Кочани-ЛД, Компани 21-М, Дуе, Канал Феста, Канал Вис и Сонце. Надзорот покажа дека радиодифузерите ги исполнуваат минималните кадровски услови утврдени во Правилникот.

**Изречени мерки јавна опомена**

Советот на Агенцијата на 41-та седница одржана на 21 декември 2023 година донесе три решенија за изрекување мерка јавна опомена за ТВ Телма и ТВ Сител. На ТВ Телма изречени се две мерки јавна опомена, едната за неисполнување на обврските за заштита на малолетните лица од програми што би можеле да им наштетат на нивниот физички, психички или морален развој, и втората мерка заради не објавување на податоци за импресум на документарен филм. На ТВ Сител, мерка јавна опомена е изречена заради емитувана прикриена аудиовизуелна комерцијална комуникација во дел од информативно-забавна емисија.

Советот на Агенцијата на 39-та седница одржана на 12 декември 2023 година врз основа на констатации од извршен надзор за непочитување на одредби од Законот за аудио и аудиовизуелни медиумски услуги, односно за емитување поп-ап/реклами на поделен екран што покриваат суштински делови од драмското дејствие донесе решение за изрекување мерка јавна опомена за ТВ Алсат-М.

